CELEX: 32015D0744
Language: sk
Date: 2015-05-08 00:00:00
Title: Vykonávacie rozhodnutie Komisie (EÚ) 2015/744 z 8. mája 2015, ktorým sa schvaľuje dočasné opatrenie prijaté Holandskom v súlade s článkom 52 nariadenia Európskeho parlamentu a Rady (ES) č. 1272/2008, pokiaľ ide o dodatočné požiadavky na balenie a označovanie elektronických cigariet a náhradných náplní obsahujúcich nikotín (Text s významom pre EHP)

9.5.2015   
            
            
               SK
            
            
               Úradný vestník Európskej únie
            
            
               L 118/8
            
         VYKONÁVACIE ROZHODNUTIE KOMISIE (EÚ) 2015/744
   z 8. mája 2015,
   ktorým sa schvaľuje dočasné opatrenie prijaté Holandskom v súlade s článkom 52 nariadenia Európskeho parlamentu a Rady (ES) č. 1272/2008, pokiaľ ide o dodatočné požiadavky na balenie a označovanie elektronických cigariet a náhradných náplní obsahujúcich nikotín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (1), a najmä na jeho článok 52,
   keďže:
   
               (1)
            
            
               Holandsko 10. marca 2015 informovalo Komisiu v súlade s článkom 52 ods. 1 nariadenia (ES) č. 1272/2008, že má oprávnené dôvody domnievať sa, že elektronické cigarety a náhradné náplne obsahujúce nikotín aj napriek tomu, že spĺňajú požiadavky tohto nariadenia, predstavujú vážne riziko pre zdravie ľudí z dôvodov označovania a balenia. Holandsko 24. novembra 2014 prijalo predbežné opatrenie týkajúce sa dočasných predpisov v súvislosti s elektronickými cigaretami. Toto opatrenie bolo 28. novembra 2014 uverejnené v úradnom vestníku Holandského kráľovstva (ďalej len „rozhodnutie“) (2). Holandsko informovalo o rozhodnutí ostatné členské štáty a Európsku chemickú agentúru 12. marca 2015.
            
         
               (2)
            
            
               V článku 4 ods. 1 tohto rozhodnutia sa stanovuje, že elektronické cigarety obsahujúce nikotín a ich náhradné náplne musia byť bezpečné pre deti a v článku 4 ods. 2 sa stanovuje, že náhradné náplne musia byť vybavené uzávermi s detskou poistkou aj napriek tomu, že sa to v nariadení (ES) č. 1272/2008 nevyžaduje. V tejto súvislosti by sa malo poznamenať, že na účely nariadenia (ES) č. 1272/2008 sa elektronické cigarety môžu považovať za zmes v nádobe. Zavedením požiadavky, aby elektronické cigarety aj náhradné náplne mali uzáver s detskou poistkou bez ohľadu na limit koncentrácie nikotínu v zmesi, sa týmto rozhodnutím ukladajú dodatočné požiadavky nad rámec ustanovení nariadenia (ES) č. 1272/2008. V článku 7 ods. 2 rozhodnutia sa vyžaduje, aby sa v prípade, že odporúčanie uchovávať výrobok mimo dosahu detí na základe nariadenia (ES) č. 1272/2008 nie je povinné, toto odporúčanie muselo uvádzať na jednotke balenia a každom vonkajšom obale. Uvedené rozhodnutie preto prekračuje rámec povinností označovania podľa nariadenia (ES) č. 1272/2008. Z týchto dôvodov majú dodatočné požiadavky stanovené v článkoch 4 ods. 1 a ods. 2 a článku 7 ods. 2 rozhodnutia potenciál brániť uvádzaniu výrobkov, ktoré spĺňajú platné pravidlá podľa nariadenia (ES) č. 1272/2008, na holandský trh.
            
         
               (3)
            
            
               Holandsko predložilo oprávnené dôvody domnievať sa, že elektronické cigarety a náhradné náplne obsahujúce nikotín predstavujú vážne riziko pre ľudské zdravie. Kým v prvom polroku 2013 boli zaznamenané len 2 prípady otravy, v druhej polovici roka došlo k zvýšeniu ich výskytu – celkovo bolo v roku 2013 oznámených 33 prípadov a v roku 2014 až 43 prípadov. V roku 2013 išlo o 27 prípadov ústneho užitia zmesí, z ktorých sa 8 týkalo detí vo veku od 0 do 4 rokov. Opatrenia týkajúce sa označovania a balenia stanovené v rozhodnutí sú takej povahy, že môžu predísť prístupu detí k týmto zmesiam, a preto sú vhodné na zníženie rizika pre zdravie detí.
            
         
               (4)
            
            
               Ustanovenia rozhodnutia odzrkadľujú ustanovenia článku 20 smernice Európskeho parlamentu a Rady 2014/40/EÚ (3). Členské štáty musia uviesť do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 20. mája 2016.
            
         
               (5)
            
            
               Uvedené rozhodnutie je dočasným opatrením, ktoré sa môže naďalej uplatňovať, kým sa nezačnú uplatňovať opatrenia prijaté Holandskom na účely transpozície smernice 2014/40/EÚ do holandského vnútroštátneho práva. Opatrenia by sa preto mali povoliť do 19. mája 2016.
            
         
               (6)
            
            
               Aby Komisia mohla dodržať lehotu 60 dní na prijatie rozhodnutia podľa článku 52 ods. 2 nariadenia (ES) č. 1272/2008, toto rozhodnutie by malo nadobudnúť účinnosť dňom jeho uverejnenia.
            
         
               (7)
            
            
               Opatrenia uvedené v tomto rozhodnutí sú v súlade so stanoviskom výboru zriadeného na základe článku 133 nariadenia Európskeho parlamentu a Rady (ES) č. 1907/2006 (4),
            
         PRIJALA TOTO ROZHODNUTIE:
   Článok 1
   Dočasné opatrenie stanovené v článku 4 ods. 1 a ods. 2 a článku 7 ods. 2 rozhodnutia z 24. novembra 2014 týkajúce sa dočasných predpisov pre elektronické cigarety, ktoré Holandsko 10. marca 2015 oznámilo Komisii, sa povoľuje do 19. mája 2016.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 8. mája 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 353, 31.12.2008, s. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28. novembra 2014, č. 456, s. 1.
   
      (3)  Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014, s. 1).
   
      (4)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).